Pompierii militari au fost solicitați să intervină, vineri după-amiază, pentru stingerea unui incendiu care a cuprins mai multe locuințe din Boldești Scăeni. Incendiul se manifestă pe o suprafață de aproximativ 800 mp.
Inspectoratul pentru Situații de Urgență (ISU Prahova) a anunțat că, vineri după-amiază, a izbucnit un incendiu la o casă situată pe strada Calea Unirii din Boldești Scăeni. Ulterior, focul s-a extins la un grup de case.
"La locul intervenției se află o autospecială de la Lipănești. Se mai deplasează o autospecială de la Detașamentul Vălenii de Munte și două autospeciale de la Detașamentul 1 Ploiești", a precizat ISU Prahova.
ISU Prahova a anunțat că echipajele de intervenție au fost suplimentate cu o autospecială din cadrul Detașamentului Câmpina, o autospecială a Grupării de Intervenție Băicoi, o autospecială Plopeni și o cisternă de la Detașamentul Mizil.
ISU Prahova a anunțat că până la această oră nu au fost raportate victime.